કુંતી મહાભારતનું એક અત્યંત મહત્ત્વપૂર્ણ સ્ત્રીપાત્ર છે. કૌમાર્ય દરમિયાન જન્મેલો કર્ણ કુંતીને અંત સુધી એક કસક આપે છે, અને સપત્ની માદ્રીના પુત્રો સહદેવ અને નકુલને એ પોતાના ગણીને રાખે છે. શ્રીકૃષ્ણની માતા દેવકીનાં સાત સંતાનોની મામા કંસ દ્વારા હત્યા થાય છે, કારાવાસમાં વાસુદેવ અને દેવકીને અમાનવીય યંત્રણાઓ સહન કરવી પડે છે. પણ એ શ્રીકૃષ્ણ જેવા ઇતિહાસ પુરુષ અને યુગપુરુષની માતા છે. દ્રૌપદીએ સહન કરેલા અન્યાયબોધથી સંપૂર્ણ મહાભારત છલકી રહ્યું છે. હિંદુધર્મનાં બે આદર્શતમ સ્ત્રીપાત્રો, સીતા અને દ્રૌપદી, જીવનભર સંઘર્ષરત રહે છે. યંત્રણાઓ અને યાતનાઓ, ક્રમશઃ સતત આવતી રહે છે. કદાચ માટે જ એ ભારતીય નારીના આદર્શો છે. યત્ર નાર્યસ્તુ પૂજ્યન્તે...